Eversten, itu beta!
Samua yang di laut taku beta
Beta datang dekat, dong lari samua
Beta mimpi buruk voor smua musuh di laut
Tampa orang-orang Belanda ator siasat jahat
Sambil nganga hamparan pulau-pulau cantik
Pono cengke deng pala
Eversten, itu beta!
Satu hari dong kasi dudu orang-orang pulau di beta
Orang-orang kalah yang siap-siap mati
Walau beta ragu apa itu kalah deng apa itu menang
Kalo dong kalah, kanapa dong mata seng bicara bagitu
Mungkin voor dong ini cuma soal bayar harga
Harga jadi orang merdeka!
Eversten, itu beta!
Beta pikir ini ana parampuang su salah tampa
Dia ada di antara para kapitan yang mo mati
Ana baru garser ni dia baiko dia bapa paskali
Skarang bapa mo dapa tembak, la manangis tar stop
Ana parampuang ini sapa?
Tolong nona jang mati di sini
Eversten, itu beta!
Sebelum kajadiang beta su tahu dong akan mati digantong
Thomas Matulessy, Anthony Ribok, Latumahina dan Said Parintah
Ana parampuang pung bapa dapa tembak mati
Antua nama Paulus Tiahahu
Orang-orang mati itu su biasa par beta
Tapi seng tahu kanapa, beta snang ana itu hidup
Eversten, itu beta!
Beta kaget stengah mati
Dong datang bawa ana parampuang itu lai
Dia ini sapa? Dia su biking apa? Beta tanya dalam hati
Nona bukan sembarang nona dapa tangkap di hutan-hutan Lease
Nona muda kapitan para parampuang seng dapa ampong lai
Dari dolo su bikin banya soldadu mati karna nona pung kabaresi
Eversten, itu beta!
Beta coba liat ini nona baik-baik
Dia bukan ana parampuang biasa, dia biking beta taku
Dia pung rambu, gelombang Banda yang kas pica badan kapal
Dia pung sinar mata, mutiara dasar laut yang jadi karna berjuang
Dia adalah pulau-pulau yang terluka karena cengkeh pala dirampas
Dia adalah rasa cinta pada manusia merdeka
Eversten, itu beta!
Kali ini beta antar nona jadi budak di tanah Jawa
Beta harap nona kuat karna beta tahu nona memang kuat
Tapi sayang beribu sayang, beta harus liat nona mati
Lautan Banda buka tangan sambut nona
Selamanya nona bukan budak, nona orang merdeka
Nona mati. Ah seng, nona hidup di banya hati yang merdeka
Hormat beta voor nona
Nona Nusa Haluwano
Martha Christina Tiahahu!
31 Desember 2014